Document ID: 32014D0006

DECIZIA DE PUNERE ÎN APLICARE A COMISIEI
din 9 ianuarie 2014
privind recunoașterea „Schemei privind motorina regenerabilă HVO pentru verificarea conformității cu criteriile de durabilitate pentru biocarburanți precizate în DER” în vederea demonstrării conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului
(2014/6/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (1), în special articolul 18 alineatul (6),
având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (2) în special articolul 7c alineatul (6),
după consultarea Comitetului privind durabilitatea biocarburanților și a biolichidelor,
întrucât:
(1)
Directivele 98/70/CE și 2009/28/CE stabilesc criterii de durabilitate pentru biocarburanți. Articolele 7b și 7c și anexa IV din Directiva 98/70/CE sunt similare articolelor 17 și 18 și anexei V din Directiva 2009/28/CE.
(2)
În cazul în care biocarburanții și biolichidele se iau în considerare pentru scopurile menționate la articolul 17 alineatul (1) literele (a), (b) și (c) din Directiva 2009/28/CE, statele membre ar trebui să solicite operatorilor economici să demonstreze că biocarburanții și biolichidele respectă criteriile de durabilitate de la articolul 17 alineatele (2)-(5) din Directiva 2009/28/CE.
(3)
Atunci când un operator economic prezintă dovezi sau date obținute în conformitate cu o schemă voluntară care a fost recunoscută de Comisie, în măsura prevăzută în decizia de recunoaștere, un stat membru nu ar trebui să solicite furnizorului dovezi suplimentare ale conformității cu criteriile de durabilitate.
(4)
Cererea de recunoaștere a „Schemei privind motorina regenerabilă HVO pentru verificarea conformității cu criteriile de durabilitate pentru biocarburanți precizate în DER”, care demonstrează că transporturile de biocarburanți respectă criteriile de durabilitate precizate în Directiva 98/70/CE și în Directiva 2009/28/CE, a fost transmisă Comisiei la data de 14 august 2013. Schema poate acoperi toate materiile prime care sunt adecvate pentru biomotorina tip HVO (inclusiv uleiul de palmier brut, uleiul de rapiță, uleiul de soia și grăsimile animale) și are aplicabilitate globală. Schema vizează întregul lanț de aprovizionare, de la producția de materii prime până la distribuția biocarburanților. Schema recunoscută ar trebui să fie disponibilă publicului prin intermediul platformei de transparență înființată în temeiul Directivei 2009/28/CE. Aspectele sensibile din punct de vedere comercial ar trebui luate în considerare și ar putea determina publicarea doar parțială a schemei.
(5)
Evaluarea „Schemei privind motorina regenerabilă HVO pentru verificarea conformității cu criteriile de durabilitate pentru biocarburanți precizate în DER” a constatat că aceasta respectă în mod corespunzător criteriile de durabilitate precizate în Directiva 98/70/CE și în Directiva 2009/28/CE, precum și că aplică o metodologie de echilibrare a masei care corespunde cerințelor de la articolul 7c alineatul (1) din Directiva 98/70/CE și de la articolul 18 alineatul (1) din Directiva 2009/28/CE.
(6)
Evaluarea „Schemei privind motorina regenerabilă HVO pentru verificarea conformității cu criteriile de durabilitate pentru biocarburanți precizate în DER” a constatat că îndeplinește standarde adecvate în materie de fiabilitate, transparență și auditare independentă, precum și că respectă cerințele metodologice din anexa IV la Directiva 98/70/CE și din anexa V la Directiva 2009/28/CE.
(7)
„Schema privind motorina regenerabilă HVO pentru verificarea conformității cu criteriile de durabilitate pentru biocarburanți precizate în DER” a fost evaluată în raport cu legislația în vigoare la momentul adoptării prezentei decizii de punere în aplicare a Comisiei. În cazul unor modificări relevante ale temeiului juridic aplicabil, Comisia va evalua schema pentru a stabili dacă aceasta continuă să respecte în mod corespunzător criteriile de durabilitate care au stat la baza recunoașterii ei.
(8)
Măsurile prevăzute în prezenta decizie sunt conforme cu avizul Comitetului privind durabilitatea biocarburanților și a biolichidelor,
ADOPTĂ PREZENTA DECIZIE:
Articolul 1
„Schema privind motorina regenerabilă HVO pentru verificarea conformității cu criteriile de durabilitate pentru biocarburanți precizate în DER” (denumită în continuare „schema”), transmisă Comisiei la data de 14 august 2013 în vederea recunoașterii, demonstrează că transporturile de biocarburanți respectă criteriile de durabilitate precizate la articolul 17 alineatele (3), (4) și (5) din Directiva 2009/28/CE și la articolul 7b alineatele (3), (4) și (5) din Directiva 98/70/CE.
Schema conține, de asemenea, date exacte în sensul articolului 17 alineatul (2) din Directiva 2009/28/CE și al articolului 7b alineatul (2) din Directiva 98/70/CE.
Schema poate fi utilizată pentru demonstrarea conformității cu articolul 7c alineatul (1) din Directiva 98/70/CE și cu articolul 18 alineatul (1) din Directiva 2009/28/CE.
Articolul 2
Dacă, după adoptarea prezentei decizii, schema suferă modificări de fond care ar putea afecta temeiul prezentei decizii, modificările în cauză sunt notificate Comisiei fără întârziere. Comisia evaluează modificările notificate pentru a stabili dacă schema continuă să respecte în mod corespunzător criteriile de durabilitate care au stat la baza recunoașterii ei.
Dacă se demonstrează în mod clar că schema nu a implementat elemente considerate a fi decisive pentru prezenta decizie și dacă se constată neconformități grave și structurale ale respectivelor elemente, Comisia poate abroga prezenta decizie.
Articolul 3
Prezenta decizie este valabilă timp de cinci ani.
Articolul 4
Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
Adoptată la Bruxelles, 9 ianuarie 2014.

Labels: 7
14
20